**Gutorfölde Községi Önkormányzat Képviselő-testületének**

**1/2014.(II.20.) önkormányzati rendelete**

**a település tisztaságáról, valamint a szilárd hulladék gyűjtéséről és elszállításáról**

(Egységes szerkezetben a 3/2016.(VI.30.) önkormányzati rendelettel)

Gutorfölde Község Önkormányzata Képviselő-testülete a hulladékról szóló 2012. évi CLXXXV. törvény 35. §-ában és 88. § (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontjában meghatározott feladatkörében eljárva a következőket rendeli el:

**I. fejezet**

**1.§**

**A szabályozás célja**

1. A rendelet célja, hogy Gutorfölde közigazgatási területén a köztisztaságot fenntartsa, az ezzel kapcsolatos feladatokat, kötelezettségeket és tilalmakat a helyi sajátosságoknak megfelelően rendezze.
2. A rendelet hatálya a település közigazgatási területén állandó vagy ideiglenes jelleggel tartózkodó, illetve tevékenységet folytató magánszemélyekre, jogi személyekre, jogi személyiséggel nem rendelkező egyéb szervezetekre, valamint a veszélyes hulladékokra és az azokkal összefüggő tevékenységekre egyaránt kiterjed.
3. A köztisztaság és a települési környezet fenntartása elsőrendű közegészségügyi érdek, ezért ennek előmozdításában mindenki köteles hathatósan közreműködni, a szennyeződést, fertőzést eredményező tevékenységtől, illetőleg magatartástól tartózkodni.
4. Az egyes ingatlanok tisztántartásáról az ingatlan tulajdonosának, használójának (haszonélvezőjének, másnak a használatában lévő ingatlanok tisztántartásáról pedig használati joggal rendelkező bérlőnek) kell gondoskodni.
5. Az Önkormányzat a jelen rendeletben foglaltak szerint hulladékkezelési közszolgáltatást tart fenn a települési szilárd hulladék rendszeres gyűjtésére, elszállítására, ártalmatlanítására és kezelésére, a felsorolt tevékenységek ellátásáról kötelező helyi közszolgáltatás útján a szervezett szemétszállításról az önkormányzat gondoskodik.

**II. Fejezet**

**2.§**

**Az ingatlanok és közterületek tisztántartása**

(1) A település területén lévő ingatlanok tisztántartásáról az ingatlanok tulajdonosai, tényleges használói kötelesek gondoskodni, továbbá kötelességük, hogy ingatlanukat megműveljék, rendben tartsák, gyomtól, gaztól megtisztítsák.

(2) Az önkormányzati tulajdonú közterületek szervezett, rendszeres tisztántartásáról, portalanításáról, általános jellegű takarításáról, síkosság-mentesítéséről, a szilárd burkolatú utak tisztántartásáról, szeméttárolók kihelyezéséről, ürítéséről az önkormányzat a polgármesteri hivatal útján gondoskodik.

(3) Magánszemélyek, jogi személyek, jogi személyiséggel rendelkező egyéb szervezetek tevékenysége következtében közterületen keletkezett szennyeződés megszüntetése, a szennyeződést okozó szerv, illetve személy feladata.

**3. §**

(1) Köztisztasági szempontból járdának minősül az a gyalogos közlekedésre rendelt kiépített és kiépítetlen útterület, amely az ingatlan telekhatárától az úttest széléig (szegélyéig) terjed.

(2) Az ingatlan előtti járda tisztántartása az ingatlan tényleges használójának, illetve tulajdonosának kötelessége.

Intézmények, kereskedelmi és vendéglátó-ipari egységek és más elárusítóhelyek előtti járdaszakaszt a tényleges használónak kell tisztántartani független attól, hogy a szemét üzleti tevékenységből származik-e.

Ez a kötelezettség kiterjed a hó eltakarítással, a síkosság megszüntetésével kapcsolatos feladatokra is.

(3) A tényleges használó, illetve a tulajdonos kötelessége a járda mellett növő gaz kiirtása, a járdára kinyúló ágak és bokrok megfelelő nyesése.

(4) Ónos esőtől, jégtől, hótól síkossá vált járdát a szükségeshez képest naponként többször fel kell hinteni.

A felhintésre bomló, szerves anyagot nem tartalmazó szóróanyagot (homok, hamu, fűrészpor, ) kell használni.

E célra tüzelés után visszamaradt darabos, sérülést okozó anyagot használni nem szabad.

A szóróanyag beszerzéséről a tisztántartásra kötelezettnek kell gondoskodni.

(5) A járda és a közút síkosság-mentesítését a tisztántartásra kötelezettnek úgy kell elvégezni, hogy abból ne származzon baleset.

(6) A járdáról letakarított jeget, havat a közút és a járda között úgy kell elhelyezni, hogy se gyalogos, se a gépjármű forgalmat ne akadályozza.

(7) A járdáról a havat, ha szükséges, naponta többször is hóesés után azonnal el kell takarítani

**4. §**

(1) A közterületen lévő árkok, nyitott csatornák, folyókák, átereszek tisztántartása, a csapadékvíz akadálytalan elfolyásának biztosítása – az ingatlan előtti szakaszra terjedően – az ingatlan tényleges használójának, illetve tulajdonosának kötelessége.

(2) Járműbehajtók átereszeinek építése, karbantartása és tisztántartása minden esetben az ingatlan használójának, illetve tulajdonosának kötelessége.

(3) Az ingatlanon keletkező csapadékvíz saját területen történő elhelyezéséről, illetőleg kiépített csapadékelvezető árokba történő bevezetéséről az ingatlan tulajdonosa gondoskodik.

(4) A csapadékelvezető árokba szennyezett (olajos, vegyszeres stb.) vizet bevezetni tilos! Eldugulás vagy rongálódás okozására alkalmas anyagot (szemetet, iszapot, papírt, törmeléket, tűz-és robbanásveszélyes anyagot) a csapadékvíz-elvezető árokba szórni, beleönteni, beleseperni, vagy bevezetni tilos!

**5. §**

(1) A közterületek, a sportolás céljára szolgáló területek, valamint a kiránduló-és táborozó helyek beszennyezése tilos!

(2) A köztisztaság megóvása és a balesetek elkerülése érdekében az említett területen szemetet, hulladékot (üveg, papír stb.), szennyező vagy egészségre ártalmas anyagot kiönteni, elszórni vagy eldobni tilos.

(3) Szemetet, hulladékot csak az arra a célra rendszeresített és felállított szeméttárolóba lehet elhelyezni.

(4) Aki közterületet, kiránduló-helyeket, valamint az itt elhelyezett felszerelési, berendezési tárgyakat beszennyezi, köteles annak megtisztításáról azonnal gondoskodni.

(5) Állati hullát, valamint olyan anyagot, amely a környék levegőjét szennyezi, az egészséget veszélyezteti, vagy élősdiek részére táptalajt nyújthat, sem közterületen, sem magánterületen elhelyezni vagy elhagyni nem szabad.

**III. Fejezet**

**A települési szilárd hulladék kezelése, a köztisztasági szolgáltatás**

**6. §**

(1)A hulladékgazdálkodási közszolgáltatás tartalma a települési szilárd hulladék gyűjtése, szállítása, kezelésre történő átadása. A település közigazgatási területén hulladékgazdálkodási közszolgáltató a ZALAISPA Regionális Hulladékgazdálkodási és Környezetvédelmi nonprofit Zártkörűen Működő Részvénytársaság (székhely: 8798 Zalabér, 3096/12 hrsz), alvállalkozó közszolgáltató a Lenti Hulladékgazdálkodási Közszolgáltató Nonprofit Korlátolt Felelősségű Társaság (székhely: 8960 Lenti, Templom tér 9.) A közszolgáltató a település közigazgatási területén a települési szilárd hulladékkal kapcsolatos kötelező helyi közszolgáltatás feladatának ellátására határozott időtartamra 2014. július 1. napjától 2024. június 30. napjáig jogosult.

 (2) A települési szilárd hulladék elhelyezésére és ártalmatlanítására kijelölt hely, különösen 2012. január 1. napjától a Nyugat-Balaton és Zala folyó medence nagytérségi települési szilárd hulladékai kezelésének korszerű megoldására létrehozott Önkormányzati Társulás – továbbiakban Társulás tagjainak közös tulajdonában lévő, Zalaegerszegi 0182/13 helyrajzi számú ingatlanon elhelyezkedő hulladékártalmatlanító létesítmény, melyet a közszolgáltató, az általa összegyűjtött és elszállított települési szilárd hulladék elhelyezése és ártalmatlanítása céljából köteles igénybe venni.

(3) A (2) bekezdésben körülírt, a települési szilárd hulladék elhelyezésére és ártalmatlanítására kijelölt, zalaegeszegi 0182/13. helyrajzi számú ingatlanon lévő hulladékártalmatlanító létesítmény üzemeltetésére irányuló kötelező közszolgáltatás kizárólagos teljesítésére jogosult, illetőleg kötelezett a lerakót üzemeltető közszolgáltató, aki köteles a Közszolgáltató által összegyűjtött és kijelölt hulladékártalmatlanító helyre beszállított települési szilárd hulladék elhelyezését és ártalmatlanítását elvégezni.

(4) Lomtalanításra évi egy alkalommal kerül sor térítésmentesen, a polgármesteri hivatal és a szolgáltató által közösen egyeztetett időpontban és módon, amelyről a lakosságot előzetesen tájékoztatni kell.

(5) A szolgáltató és az ingatlan használója, illetve tulajdonosa között a közszolgáltatási szerződés ráutaló magaratással (a szolgáltatás igénybevételével) jön létre. A szolgáltató az ingatlan tulajdonosával szemben a teljesítést csak jogszabályban illetve a jelen rendeletben meghatározott esetekben szüneteltetheti, illetőleg korlátozhatja.

A szolgáltató a rendszeres szemétszállításba bevont valamennyi ingatlantulajdonos tekintetében rendszeresen köteles teljesíteni.

(6) Ha a teljesítés a szolgáltató hibájából marad el, köteles a szemetet a következő munkanapon elszállítani.

**7. §**

(1) Az ingatlan tulajdonosa, illetve használója a hulladékot köteles a szolgáltató által biztosított, könnyen tisztítható, fedéllel ellátott 120 liter űrtartalmú gyűjtőedényben, a maximum 1 fős nyugdíjas háztartások 60 liter űrtartalmú edényzetben elhelyezni oly módon, hogy az elszállítható legyen. A háztartásokban lévő lakások számát az önkormányzat igazolja. A hulladék elszállítására heti alkalommal-szerdánként- kerül sor 07-18 óra között.

(2) Az edényzetben okozott kárért annak okozója felelős. A sérült edényzet pótlása, javítása a kár okozóját terheli. Az edényzet tisztántartása, fertőtlenítése a tulajdonos, illetve használó kötelessége.

(3) Szemetet felhalmozni nem szabad, azt a megadott szemétszállítási napon elszállítás céljából a szolgáltatást végző szerv rendelkezésére kell bocsátani.

(4) A szemétgyűjtő edénybe nem szabad mérgező, robbanó, folyékony vagy egyéb olyan anyagokat elhelyezni, amely veszélyezteti a szolgáltatást végző dolgozók testi épségét és egészségét vagy a szállítójárműben rongálódást okozhat.

(5) A szolgáltatást végző dolgozóknak a gyűjtőedények megrongálása nélkül kell a szemétszállítással kapcsolatos feladatokat ellátni.

(6) A 69/2016.(III.31.) Korm. rendelet által meghatározott koordináló feladatokat a Nemzeti Hulladékgazdálkodási Koordináló és Vagyonkezelő Zártkörűen Működő Részvénytársaság látja el.

**8. §**

(1) A hulladékgazdálkodási közszolgáltatásért az ingatlan használó közszolgáltatási díjat köteles fizetni. A közszolgáltatási díjat a Ht. 46-47. §-ában foglaltak szerint a miniszter rendeletben állapítja meg.

(2) A nyugdíjas egyedül élő magánszemélyek háztartásánál 60 literes űrmértékű edényzetnek megfelelő díjat kell fizetni.

(3) A közszolgáltatási díjat az ingatlanhasználó a Nemzeti Hulladékgazdálkodási Koordináló és Vagyonkezelő Zrt. részére - a teljesített közszolgáltatás alapján, számla ellenében köteles megfizetni.

(4) A közszolgáltatási díj megfizethető csekken, átutalással, vagy a jogszabályban meghatározott egyéb módon a Nemzeti hulladékgazdálkodási Koordináló és Vagyonkezelő Zrt. részére.

(5) Az ingatlanhasználó az adataiban bekövetkező változásokat 15 napon belül köteles bejelenteni a Koordináló szervnek.

**9.§**

(1) Nem tagadhatja meg a közszolgáltatási díj megfizetését az ingatlan használó, aki a települési szilárd hulladékkal kapcsolatos kötelezettségeit nem teljesíti, feltéve, hogy számára a Szolgáltató a közszolgáltatást felajánlja, illetve a teljesítésre vonatkozó rendelkezésre állást igazolja.

(2) A kötelező közszolgáltatási szerződés megszűnésének esetei:

1. a közszolgáltatással érintett beépített ingatlan beépítetlenné válik, és az ingatlanon hulladék nem keletkezik,
2. megszűnik a közszolgálati szerződés és a díjfizetési kötelezettség, amennyiben az ingatlan lakatlanná válik, az ingatlanon sem lakóhellyel, sem tartózkodási hellyel rendelkező személy nincs bejelentkezve, illetve azon semmilyen módon, jogcímen nem tartózkodik senki, és azon hulladék nem keletkezik.

**10.§**

1. Szüneteltethető a közszolgáltatás igénybevétele azokon az ingatlanokon, amelyeken folyamatosan legalább 30 napig senki sem tartózkodik és emiatt hulladék sem keletkezik.
2. A szüneteltetésre vonatkozó igényt az ingatlantulajdonos írásban köteles bejelenteni a Közszolgáltatónak, a szünetelés kívánt kezdő időpontja előtt, azt legalább 15 nappal megelőzően és a szünetelés időtartamának hozzávetőleges meghatározása mellett.
3. Ha a szünetelés (1) bekezdés szerinti feltételeiben változás következik be, az ingatlantulajdonos ezt írásban, haladéktalanul köteles a Közszolgáltatónak bejelenteni.
4. Amennyiben a szüneteléssel érintett ingatlan esetében a szünetelés időtartama alatt hulladékkezelési közszolgáltatás alá tartozó hulladék kerül kihelyezésre, úgy a szünetelés semmissé válik, és az ingatlantulajdonos egyidejű értesítése mellett a Közszolgáltató a hulladékot köteles elszállítani, az ingatlantulajdonos pedig köteles a külön rendeletben meghatározott közszolgáltatási díjat megfizetni.

**11. §**

(1) Az egyéb – nem háztartási szemét – összegyűjtéséről és saját költségen történő elszállításáról annak kell gondoskodni, akinél az keletkezett.

(2) A szolgáltatási szerződésben meghatározott jogi személyekkel, jogi személyiséggel nem rendelkező szervezetekkel az egyéb – nem háztartási szemét elszállítására a szolgáltatást végző szerv külön megállapodást köthet. Aki a szolgáltatást végzővel szerződést nem köt, arra az önkormányzattal kötött megállapodás az irányadó.

(3) Az egyéb – nem háztartási – szemét gyűjtésére szolgáló tartályok beszerzése, javítás, pótlása, elhelyezése, tisztántartása és fertőtlenítése azt terheli, akinél a szemét keletkezik.

(4) A vegyes (részben lakás, részben egyéb) célra szolgáló épületekben keletkezett egyéb – nem háztartási – szemét gyűjtésére szolgáló gyűjtőedényeket, műanyag zsákokat általában a tulajdonos, használó által biztosított helyen, a háztartási szemétgyűjtő tartályokkal együtt kell elhelyezni.

(5) Akinél a rothadó vagy bűzös szemét, hulladék keletkezik, annak elszállításáról és megsemmisítéséről haladéktalanul gondoskodni kell.

**12. §**

* 1. A települési szilárd hulladék szelektív gyűjtésével, illetve begyűjtésével összefüggő tevékenységek teljesítéséhez szükséges feltételeket az önkormányzat a közszolgáltató / ZALAISPA Zrt. /közreműködésével biztosítja.
	2. A lakosság a települési szilárd hulladék más összetevőitől elkülönítetten gyűjthető /műanyag, papír, üveg, fém / anyagokat a Közszolgáltató által működtetett hulladékgyűjtő szigeteken, hulladékgyűjtő udvarokon, illetve szelektív gyűjtésre rendszeresített zsákban /PET palackos/ köteles elhelyezni.

Házhoz menő műanyag PET palack és fólia gyűjtése sárga színű feliratozott emblémával ellátott 120 literes, a Szolgáltató által erre rendszeresített és a lakosság részére térítésmentesen biztosított zsákokban történi, havonta 1 alkalommal, minden hónap első csütörtök.

Térítésmentes szolgáltatásként, igény szerint az önkormányzati bejelentés alapján kerül elszállításra a rendszeresített, letelepített 1100 literes zárt kerekes konténerbe gyűjtendő temetői zöldhulladék.

* 1. Gyűjtősziget használata esetén a hulladéknak az elhelyezés céljára szolgáló helyre történő szállításáról az ingatlantulajdonos gondoskodik. A hulladékot a kijelölt helyen – a közszolgáltató előírásaira is tekintettel – úgy kell elhelyezni, hogy az más hulladékfajtával ne keveredjen és a környezetet ne szennyezze.
	2. A hulladékgyűjtő szigeteken, elhelyezett gyűjtőedényekben, szelektív gyűjtésre rendszeresített zsákban kizárólag az azokon lévő feliratoknak megfelelő anyagú hulladékokat szabad elhelyezni.
	3. A szelektíven gyűjtött hulladék elhelyezésére szolgáló szabványos gyűjtőedények elhelyezéséről, az edények ürítéséről, karbantartásáról és fertőtlenítéséről a közszolgáltató, a gyűjtőedények, gyűjtőszigetek és környékük tisztán tartásáról, a hó és síkosság mentesítéséről az önkormányzat gondoskodik.
	4. A hulladékgyűjtő szigeteken, hulladékgyűjtő udvarokon elhelyezett gyűjtőedény szükség szerinti ürítését, a hulladék válogatását és kezelését a közszolgáltató végzi. Jogosult a közszolgáltató az így gyűjtött hulladék értékesítésére is. A szelektíven gyűjtött hulladék értékesítéséből befolyó tiszta bevételét a hulladékszállítási díj megállapítására vonatkozó javaslata során köteles díjcsökkentő tényezőként számításba venni.

**13. §**

 A Nemzeti Hulladékgazdálkodási Koordináló és Vagyonkezelő Zrt. a jelen rendeletben és egyéb jogszabályokban foglalt feladatkörének gyakorlásához szükséges valamennyi adatok és információt írásban igényelheti az önkormányzattól, amely az adatszolgáltatásra vonatkozó kérelemnek a jogszabályban előírt határidőn belül köteles eleget tenni.

**IV. Fejezet**

 **Vegyes és hatályba léptető rendelkezések**

**14. §**

1. Jelen rendelet a kihirdetést követő napon lép hatályba.

(2) E rendelet hatálybalépésével egyidejűleg hatályukat vesztik Gutorfölde Községi Önkormányzat Képviselő-testületének A települési környezet védelméről szóló 4/1993(IV.10.) önkormányzati rendelete és az azt módosító 10/2003.(IX.24.), 6/2007.(IX.10.), 4/2001.(II.7.) önkormányzati rendeletek.

Szilvás Istvánné Nyakas István

Jegyző polgármester